Γνωμοδότηση της Οικονομικής και Κοινωνικής Επιτροπής για την «Πρόταση της Επιτροπής σχετικά με τον καθορισμό των γεωργικών τιμών (1997/1998)» () (97/C 287/14)

Στις 26 Mαρτίου 1997, και σύμφωνα με τα άρθρα 43 και 198 της Συνθήκης για την Ευρωπαϊκή Ένωση, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 6 Μαΐου 1997 με βάση εισηγητική έκθεση του κ. Staffan Nilsson.

Κατά την 346η σύνοδο ολομέλειας (συνεδρίαση της 29ης Μαΐου 1997) η Οικονομική και Κοινωνική Επιτροπή υιοθέτησε με 79 ψήφους υπέρ, 9 κατά και 16 αποχές την εξής γνωμοδότηση.

1. Κυριότερα σημεία της πρότασης της Επιτροπής

1.1. Η Επιτροπή επισημαίνει ότι η πρότασή της, η οποία είναι προσαρμοσμένη στη δημοσιονομική κατάσταση, εντάσσεται στο πλαίσιο της συνέχισης της μεταρρύθμισης του 1992 που είχε ως στόχο τη σταθεροποίηση και την απλούστευση της ΚΓΠ.

1.2. Η Επιτροπή προτείνει τη διατήρηση των ίδιων τιμών για τους τομείς που αφορούσε η μεταρρύθμιση του 1992.

1.3. Όσον αφορά τα δημητριακά, η Επιτροπή προτείνει εκ νέου τη χρηματοδότηση των μέτρων στον τομέα του μοσχαρίσιου κρέατος, λόγω της κρίσης της ΣΕΒ, δηλαδή μέσω της μείωσης των χορηγούμενων ενισχύσεων για τον περιορισμό των καλλιεργουμένων εκτάσεων και της μείωσης των ενισχύσεων για την παύση της καλλιέργειας γαιών. Ο μέσος όρος της προτεινόμενης μείωσης των αντισταθμιστικών πληρωμών είναι της τάξης του 7,3 %, ενώ η μείωση των αντισταθμιστικών πληρωμών για την παύση των καλλιεργειών είναι 26,8 %.

1.4. Η Επιτροπή προτείνει, επίσης, τη μείωση των μηνιαίων προσαυξήσεων που αφορούν τις τιμές παρέμβασης από 1,1 σε 1,0 Ecu (10 %) για την περίοδο εμπορίας 1997/1998. Η εν λόγω πρόταση αιτιολογείται από την μείωση των επιτοκίων.

1.5. Όσον αφορά το ρύζι, η Επιτροπή προτείνει να μειωθούν οι αντίστοιχες προσαυξήσεις από 2,28 Ecu ανά τόννο σε 2,0 Ecu ανά τόννο (12,3 %). Και στον τομέα αυτό, η Επιτροπή αιτιολογεί την προτεινόμενη μείωση επικαλούμενη την μείωση των επιτοκίων.

1.6. Όσον αφορά τη ζάχαρη, προτείνεται, με την ίδια αιτιολογία, η μείωση των μηνιαίων αντισταθμιστικών πληρωμών για την αντιμετώπιση των εξόδων αποθήκευσης από 0,42 Ecu ανά 100 κιλά σε 0,35 Ecu ανά 100 κιλά (16,7 %).

1.7. Όσον αφορά το λινάρι προτείνεται, κατά την περίοδο εμπορίας 1997/1998, να ορισθεί σε 0 το ποσοστό της ενίσχυσης που χορηγείται στους δικαιούχους, για τη χρηματοδότηση δράσεων προώθησης. Η Επιτροπή προτείνει, δηλαδή, μείωση του αντισταθμιστικού ποσού που καταβάλλεται στους καλλιεργητές από 865,48 Ecu ανά εκτάριο σε 815,86 Ecu ανά εκτάριο. Κατά την τρέχουσα περίοδο εμπορίας παρακρατούνται 49,62 Ecu για τη χρηματοδότηση της προώθησης της χρήσης ινών λιναριού. Για το λόγο αυτό η Επιτροπή εκτιμά ότι η εν λόγω πρόταση δεν επηρεάζει τις ενισχύσεις που χορηγούνται στους καλλιεργητές.

1.8. Όσον αφορά την κάνναβη, προτείνεται η μείωση της ενίσχυσης στην καλλιέργεια αυτή σε 716,63 Ecu/εκτάριο (7,5 %). Η Επιτροπή αιτιολογεί την πρόταση αυτή βάσει του γεγονότος ότι δεν θα πρέπει να μεταβληθεί η υφιστάμενη διαφορά μεταξύ της ενίσχυσης που χορηγείται στην καλλιέργεια του λιναριού και της ενίσχυσης που χορηγείται στην καλλιέργεια της κάνναβης. Για την περίοδο εμπορίας 1996/1997, το αντισταθμιστικό ποσό για το λινάρι παρέμεινε αμετάβλητο, ενώ είχε μειωθεί για την κάνναβη.

1.9. Όσον αφορά τη σηροτροφία, προτείνεται, λαμβανομένης υπόψη της εξέλιξης των εθνικών ενισχύσεων, να διατηρηθεί η χορηγούμενη ενίσχυση στα 133,26 Ecu ανά κιβώτιο.

1.10. Η Επιτροπή εκτιμά ότι τα προτεινόμενα μέτρα για τη μείωση των κοινοτικών δαπανών θα έχουν ως αποτέλεσμα τη μείωση των συνολικών δαπανών για το 1998 κατά 82 εκατομμύρια Ecu. Η χωριστή πρόταση για τη μείωση των αντισταθμιστικών πληρωμών για τις καλλιεργούμενες εκτάσεις, και την παύση των καλλιεργειών δεν συνυπολογίζεται, αλλά το σχετικό ποσό ανέρχεται σε 1,4 δισ.

1.11. Η πρόταση δεν αφορά τον καπνό, το ελαιόλαδο, το σκληρό σιτάρι, το μέλι και το ελαιώδες λινάρι, δεδομένου ότι η Επιτροπή έχει υποβάλει προτάσεις σχετικά με τις οργανώσεις αγοράς και αναμένεται η λήψη των αποφάσεων το συντομότερο εντός του 1997. Παρά τις έντονες συζητήσεις που διεξήχθησαν τόσο στο Ευρωπαϊκό Κοινοβούλιο όσο και στο Συμβούλιο, δεν ελήφθη καμία απόφαση σχετικά με την πρόταση για τη μεταρρύθμιση του τομέα του οίνου, την προσαρμογή του καθεστώτος των μπανανών, τα μέτρα στον τομέα των γεωμήλων και τις αντισταθμιστικές πληρωμές για ορισμένες καλλιέργειες.

1.12. Γενικά, η Επιτροπή εκτιμά ότι η πρότασή της είναι ιδιαίτερα απλή, διότι διατηρεί τις τιμές αμετάβλητες αλλά μειώνει τις ενισχύσεις λόγω του περιορισμού των καλλιεργουμένων εκτάσεων και της παύσης της καλλιέργειας των γαιών.

1.13. Η Επιτροπή επισημαίνει το γεγονός ότι στη δέσμη προτάσεων για τις τιμές δεν περιλαμβάνονται προτάσεις για προσαρμογές δεν θα πρέπει να οδηγήσει στο συμπέρασμα ότι οι μεταρρυθμίσεις δεν είναι αναγκαίες. Η ΚΓΠ, η οποία αφορά μεγάλο αριθμό ατόμων, είναι αδύνατον να παραμείνει αμετάβλητη, ιδιαίτερα εάν ληφθούν υπόψη οι αναμενόμενες ήδη μεταβολές που θα έχουν ως αποτέλεσμα η διεύρυνση της ΕΕ και ο επόμενος γύρος διαπραγματεύσεων στο πλαίσιο του ΠΟΕ.

Επιπλέον, η Επιτροπή τονίζει ότι οι μεταβολές αυτές της ΚΓΠ θα πρέπει να αποτελέσουν αποτέλεσμα διεξοδικών αναλύσεων και σοβαρού προβληματισμού και να μην εξετασθούν στο πλαίσιο μίας δέσμης προτάσεων για τις τιμές. Ανακοινώθηκε, επίσης, ότι προβλέπεται η υποβολή παρομοίων προτάσεων κατά τη διάρκεια του 1997 για το γάλα, το κρέας, τα δημητριακά και την μελλοντική περιφερειακή πολιτική. Επιπλέον, ο Επίτροπος τονίζει ότι τα κράτη μέλη θα πρέπει να εφαρμόσουν την αρχή της δημοσιονομικής πειθαρχίας και κατά το 1998.

2. Η γεωργική παραγωγή και η οικονομία το 1996

Η γεωργική παραγωγή και η οικονομία το 1996 μπορούν να συνοψισθούν, βάσει της πρότασης της Επιτροπής ως εξής:

- μεγάλη παραγωγή δημητριακών το 1996, 202 εκατ. τόνοι, δηλαδή αύξηση κατά 27 εκατ. τόνους από το 1995 7

- μειωμένες καλλιέργειες ελαιωδών φυτών 7

- αμετάβλητη παραγωγή ζάχαρης 7

- αυξημένη παραγωγή οίνου μετά από 3 χρόνια μείωσης 7

- σοβαρά προβλήματα στον τομέα του βοείου κρέατος λόγω της κρίσης ΣΕΒ, μειωμένη παραγωγή, φθίνουσες τιμές αγοράς 7

- αμετάβλητη παραγωγή γάλακτος, 121,3 εκατ. τόνοι 7

- οικονομική ανάπτυξη 1,6 % στην ΕΕ το 1996, δηλαδή μείωση από 2,4 % το 1995 7

- οι προπαρασκευαστικές στατιστικές για τα γεωργικά εισοδήματα δείχνουν ότι η σχέση μεταξύ τιμών παραγωγής και κόστους παραγωγής επιδεινώθηκε στις περισσότερες χώρες 7

- φθίνουσες τιμές ενίσχυσης και αυξημένες άμεσες ενισχύσεις σύμφωνα με τη μεταρρύθμιση του 1992 7

- μεγάλες διαφορές μεταξύ των κρατών μελών, κατά μέσο όρο οι δείκτες τιμών σε ολόκληρη την ΕΕ μειώθηκε κατά 0,6 %, στη Φινλανδία κατά 14,7 %, ενώ στο Βέλγιο αυξήθηκε κατά 2,5 %.

3. Αρχικές παρατηρήσεις όσον αφορά τις προτάσεις της Επιτροπής

3.1. Η γνωμοδότηση συγκεντρώνεται βασικά στην παρουσίαση των απόψεων όσον αφορά την πρόταση της Επιτροπής για τις τιμές του 1997/1998 καθώς και στις παρατηρήσεις της. Στην εισαγωγή υποβάλλονται ορισμένες γενικές παρατηρήσεις για ορισμένα σημαντικά ζητήματα αρχής. Η ΟΚΕ κατανοεί πλήρως ότι οι δαπάνες για τον γεωργικό τομέα, κατά την περίοδο 1997/1998 θα πρέπει να κυμαίνονται εκτός του δημοσιονομικού πλαισίου, όπως περιγράφεται στο Μέρος ΙΙΙ, κεφάλαιο IV της πρότασης της Επιτροπής. Συνεπώς, οι παρατηρήσεις που ακολουθούν θα πρέπει επίσης να εξετασθούν υπό το πρίσμα του δημοσιονομικού πλαισίου.

3.2. Η ΟΚΕ επισημαίνει ότι σε πολλές περιπτώσεις δεν ζητήθηκε η γνώμη της ΟΚΕ σχετικά με την ανακοίνωση καθώς και για άλλες προτάσεις που αφορούν θέματα του γεωργικού τομέα. Η ΟΚΕ τονίζει ότι είναι αναγκαίο να ζητούνται οι γνωμοδοτήσεις της ΟΚΕ για όλες τις ανακοινώσεις καθώς και τις άλλες προτάσεις που αφορούν τη γεωργία.

3.3. Σε προγενέστερες γνωμοδοτήσεις η ΟΚΕ παρουσίασε την άποψή της όσον αφορά τόσο τη διεύρυνση και την αξιολόγηση της μεταρρύθμισης που πραγματοποιήθηκε το 1992 στον τομέα της γεωργικής πολιτικής. Η ΟΚΕ έχει επίγνωση του γεγονότος ότι και στο μέλλον, η γεωργική πολιτική θα χρειάζεται προσαρμογές. Η ΕΕ δεν πρέπει να συνάγει νέες διμερείς συμφωνίες ελεύθερων συναλλαγών χωρίς να εξετασθούν οι συνέπειες που θα έχουν οι εν λόγω συμφωνίες.

3.4. Είναι σημαντικό ότι η γεωργία και η γεωργική πολιτική πρέπει να συνεχίσουν να προσανατολίζονται περισσότερο προς την αγορά και προς τις επιθυμίες των καταναλωτών. Οι καταναλωτές απευθύνουν σαφή μηνύματα στους παραγωγούς διαμέσου της επιλογής των προϊόντων που διατίθενται στην αγορά.

3.5. Η ΟΚΕ επαναλαμβάνει για μία ακόμη φορά ότι υποστηρίζει το αίτημα που έχει ήδη διατυπωθεί σε σχέση με τον καθορισμό των τιμών για το 1995/1996 και έχει επαναληφθεί στη γνωμοδότηση για τις τιμές 1996/1997 () - να εξετασθούν τα αποτελέσματα που θα έχει η σημερινή και η μελλοντική δέσμη τιμών στις τιμές καταναλωτή, την ποσότητα των τροφίμων, την υγεία, το περιβάλλον και τις αγροτικές κοινωνίες. Η Επιτροπή θα πρέπει ειδικότερα να εξετάσει εκτενώς τις επιπτώσεις τόσο της ΚΓΠ, όσο και των ενδιάμεσων σταδίων της παραγωγής και της διανομής τροφίμων για τις δαπάνες των νοικοκυριών.

3.6. Σύμφωνα με την άποψη της ΟΚΕ, για να συνεχισθούν και στο μέλλον οι μεταρρυθμίσεις της ΚΓΠ είναι καθοριστικής σημασίας να στηρίζονται στους στόχους της Συνθήκης, στους λόγους για τους οποίους έγινε η μεταρρύθμιση του 1992, καθώς και στο πραγματικό περιεχόμενο της μεταρρύθμισης αυτής σε σχέση με τις αποφάσεις που θα ληφθούν στο πλαίσιο της Διακυβερνητικής Διάσκεψης. Μία πολιτική όπως εκείνη που προτείνεται στη Δήλωση του Cork για την ανάπτυξη των αγροτικών περιοχών, μπορεί να έχει μία περαιτέρω θετική συμβολή.

3.7. Ένα σημαντικό θέμα που δεν μπορεί να παραβλεφθεί είναι με ποιό τρόπο η εξέλιξη των γεωργικών εισοδημάτων επηρεάζει και την απασχόληση στη γεωργία τόσο άμεσα όσο και έμμεσα. Έχοντας υπόψη τις φιλοδοξίες της Ένωσης να μειωθεί δραστικά η ανεργία η πρόταση πρέπει επίσης να εξετασθεί από την άποψη της συνολικής επίδρασής της στην απασχόληση.

3.8. Είναι σημαντικό να έχει εμπιστοσύνη στις μελλοντικές εξελίξεις η κατηγορία που θα πληγεί περισσότερο, δηλαδή οι ευρωπαίοι γεωργοί, διότι μόνο τότε θα υπάρχει βούληση για συνεχή ανάπτυξη της γεωργίας και των επενδύσεων. Υπάρχει μεγάλη διαφορά εάν τα κίνητρα για τις μελλοντικές μεταρρυθμίσεις έχουν ως στόχο την ανάπτυξη μιας μόνιμης, ισχυρής και ευημερούσας γεωργίας ή εάν προκύπτουν από την άγνοια, την ανεπαρκή κατανόηση και την έλλειψη ενδιαφέροντος ως για το μέλλον της γεωργίας.

3.9. Ολοκληρώνοντας αυτές τις παρατηρήσεις αρχής, η ΟΚΕ επιθυμεί να τονίσει το γεγονός ότι κατά τη διάρκεια του 1996, διαπιστώθηκε στον γεωργικό τομέα μία πολύ μεγάλη αύξηση στην παραγωγή των δημητριακών. Η καλή παραγωγή δεν είναι μόνο υπέρ του γεωργού, αλλά αποτελεί επίσης ένα στοιχείο ασφάλειας για την κοινωνία στο σύνολό της. Με την προοπτική αυτή, πρέπει επίσης να σημειωθεί ότι το φθινόπωρο του 1996, ο Οργανισμός Επισιτισμού και Γεωργίας πραγματοποίησε συνέδριο με θέμα «Τροφή για όλους». Η διοργάνωση του συνεδρίου αυτού οφείλεται, κυρίως, στην ανησυχία που επικρατεί λόγω της μείωσης των αποθεμάτων δημητριακών σε διεθνές επίπεδο. Σε μία από τις γνωμοδοτήσεις της, η ΟΚΕ επέσυρε και αυτή την προσοχή στο θέμα αυτό ().

3.10. Στο συνέδριο αυτό, τα κράτη μέλη της Ευρωπαϊκής Ένωσης ανέλαβαν, επίσης, τη δέσμευση να παρουσιάσουν εθνικά προγράμματα δράσης προκειμένου να διασφαλίσουν, μακροπρόθεσμα, την προμήθεια προϊόντων διατροφής. Η πλούσια συγκομιδή ενός μόνον έτους πρέπει να εξετασθεί με την προοπτική αυτή (τη μακροπρόθεσμη προμήθεια ειδών διατροφής) και όχι σαν πρόβλημα. Η ανασφάλεια για τις προμήθειες φαίνεται και από την ανησυχία που επικρατεί για την παρούσα ξηρασία η οποία και φέτος θα μειώσει σημαντικά τις διάφορες συγκομιδές.

3.11. Η ΟΚΕ, αναφερόμενη στη σχετική γνωμοδότηση που υιοθέτησε η ΟΚΕ στις 10 Σεπτεμβρίου 1992 () και η οποία επαναλάμβανε μια συγκεκριμένη υπόδειξη της ΟΚΕ που περιλαμβανόταν στην γνωμοδότηση για την «εξέλιξη και το μέλλον της ΚΓΠ» () ζητεί επιμόνως από την Επιτροπή να καταρτίσει πρόταση για την εγκατάσταση κοινοτικού καθεστώτος ασφαλίσεως στην γεωργία. Η πρωτοβουλία κρίνεται ιδιαίτερα σκόπιμη κατά την περίδο αυτή κατά την οποία οι γεωργοί πλήττονται από αντίξοες καιρικές συνθήκες τέτοιας εντάσεως ώστε να προκαλούν σημαντικές ζημίες στις εσοδείες σε όλη σχεδόν την επικράτεια της Ενώσεως.

3.12. Επαναλαμβάνοντας αυτή την πρόταση η ΟΚΕ, επισύρει την προσοχή της Επιτροπής στο γεγονός ότι το κοινοτικό καθεστώς ασφαλίσεως είναι δυνατόν να χρηματοδοτηθεί χωρίς να επιβαρυνθεί ο κοινοτικός προϋπολογισμός, χρησιμοποιώντας προς το σκοπό αυτό το τμήμα των πόρων που προορίζεται για την απόσυρση των προϊόντων από την αγορά το οποίο παραμένει αχρησιμοποίητο λόγω της μείωσης της προσφοράς που προκλήθηκε από τις αντίξοες καιρικές συνθήκες.

4. Γενικές παρατηρήσεις για την πρόταση της Επιτροπής

4.1. Η Επιτροπή υπέβαλε με πολύ μεγάλη καθυστέρηση τις προτάσεις της για τις γεωργικές τιμές όσον αφορά την περίοδο εμπορίας 1997/1998. Η ΟΚΕ δεν μπορεί να συμφωνήσει με τον ισχυρισμό της Επιτροπής ότι πρόκειται γιά μία «απλή δέσμη τιμών» όταν προτείνονται τεράστιες μειώσεις ή ότι οι μειώσεις αυτές θα έπρεπε να αποτελέσουν τη βάση για ορισμένα νομικά επιχειρήματα, όπως αναφέρει η Επιτροπή.

4.2. Η ΟΚΕ δεν μπορεί να αποδεχθεί τις προτάσεις της Επιτροπής για μειώσεις. Σημειώνει ιδιαίτερα το γεγονός ότι υποβάλλεται εκ νέου η ίδια πρόταση για τη μείωση των τιμών μολονότι απορρίφθηκε προηγουμένως από το Συμβούλιο. Η αιτιολογία που προβλήθηκε προηγουμένως, όσον αφορά τις μειώσεις αυτές, ήταν ότι οι μειώσεις αυτές, αποτελούσαν μέρος του συστήματος χρηματοδότησης των τροποποιήσεων που επήλθαν στον τομέα του βοείου κρέατος ύστερα από την κρίση της σπογγώδους εγκεφαλοπάθειας των βοοειδών. Η ΟΚΕ δεν μπορεί να δεχθεί να υποβληθούν εκ νέου οι ίδιες προτάσεις.

4.3. Η κρίση που έπληξε τους ευρωπαίους γεωργούς, λόγω της σπογγώδους εγκεφαλοπάθειας των βοοειδών (ΣΕΒ) στον τομέα της κτηνοτροφίας των βοοειδών, αποτελεί καταστροφή ευρωπαϊκών διαστάσεων. Σημειώθηκαν, επίσης, παραλείψεις διαχείρισης σε επίπεδο αρμοδίων αρχών των σχετικών χωρών αλλά και σημαντικές παραλείψεις σε ευρωπαϊκό επίπεδο. Η κατάσταση είναι καταστρεπτική για τους γεωργούς που έχουν πληγεί. Τα αντισταθμιστικά μέτρα είναι ανεπαρκή.

4.4. Η ΟΚΕ είναι βέβαια ότι οι απαραίτητες ενέργειες που αφορούν την ΣΕΒ δεν μπορούν να χρηματοδοτηθούν με την άντληση ορισμένων πόρων από το Ταμείο εγγυήσεων.

4.5. Πρέπει επίσης να σημειωθεί το γεγονός ότι η πρόταση για τις τιμές που εξετάζονται σήμερα για την περίοδο εμπορίας 1997/1998 αφορά τις αντισταθμιστικές πληρωμές που πρέπει να γίνουν κατά τη διάρκεια του φθινοπώρου του 1997. Επειδή η πρόταση υποβλήθηκε με καθυστέρηση, οι γεωργοί δεν γνωρίζουν κάτω από ποιές οικονομικές συνθήκες θα πραγματοποιηθούν οι καλλιέργειες και η παραγωγή του έτους. Η ΟΚΕ επιθυμεί να τονίσει την ανάγκη να λαμβάνονται οι συνθήκες έγκαιρα ώστε να γνωρίζει κανείς από ποιες οικονομικές συνθήκες λειτουργεί ο τομέας, πράγμα που είναι σημαντικό και για τις τράπεζες και τα πιστωτικά ιδρύματα. Οι ανοιξιάτικες καλλιέργειες έπρεπε να συμπληρωθούν προτού ληφθούν αποφάσεις για τις τιμές και τις αντισταθμιστικές πληρωμές. Αναμένεται σχετική απόφαση μόλις τον Ιούλιο, πράγμα που είναι τελείως απαράδεκτο. Έχοντας υπόψη τα ανωτέρω, οι μειώσεις που προτείνονται σήμερα είναι και παράλογες.

4.6. Η Επιτροπή πρέπει να προβεί σε μία εκτίμηση όσον αφορά τα θέματα της διοικητικής διαχείρισης και των διοικητικών εξόδων των βοηθειών. Η μεταρρυθμισμένη ΚΓΠ επιβάλλει τεράστιους περιορισμούς στην ρευστότητα όλων των γεωργικών επιχειρήσεων. Για το λόγο αυτό, η Επιτροπή πρέπει να μελετήσει τις δυνατότητες βελτίωσης των συστημάτων πληρωμής για μία καλύτερη κατανομή των πληρωμών. Πρέπει τόσο η Επιτροπή όσο και τα κράτη μέλη να τηρούν με μεγαλύτερη ακρίβεια τις προθεσμίες που έχουν καθορισθεί όσον αφορά τις πληρωμές και τις προκαταβολές. Πρέπει να υποβληθούν προτάσεις για την απλούστευση του συστήματος.

5. Ειδικές παρατηρήσεις

5.1. Η πρόταση της Επιτροπής για τη μείωση των αντισταθμιστικών πληρωμών για τις καλλιεργούμενες εκτάσεις και την αγρανάπαυση όσον αφορά τα δημητριακά και τα ελαιώδη φυτά, απορρίφθηκε ήδη. Πάντως, ο σημαντικότερος λόγος για την απόρριψη της πρότασης αυτής είναι ότι η Επιτροπή παρουσιάζει εκ νέου μία πρόταση μείωσης τιμών που είχε ήδη υποβάλει προηγουμένως, αλλά αυτή τη φορά θα είναι οι φυτικές καλλιέργειες που θα πρέπει να πληρώσουν τα μέτρα που έχουν ληφθεί στον τομέα του βοείου κρέατος λόγω της κρίσης της ΣΕΒ. Πρόκειται για μία εσφαλμένη ανακατανομή στο εσωτερικό του γεωργικού τομέα η οποία δεν εκφράζει την ευρωπαϊκή αλληλεγγύη. Η ΟΚΕ απορρίπτει ρητά την πρόταση αυτή.

5.2. Η ΟΚΕ απορρίπτει, επίσης, την πρόταση μείωσης που αφορά τις μηνιαίες αυξήσεις των τιμών παρέμβασης για τα δημητριακά και το ρύζι και την πρόταση μείωσης της βοήθειας για την αποθήκευση της ζάχαρης. Και στο παρελθόν, η Επιτροπή είχε προτείνει παρόμοιες μειώσεις με τις οποίες, όμως, δεν συμφώνησε το Συμβούλιο. Πάντως, στις τιμές του παρελθόντος έτους η αύξηση μειώθηκε κάτω από το όριο του 1,3 Ecu/τόννο/μήνα, και στην περίπτωση αυτή οι λόγοι που προτάθηκαν αφορούσαν, αφενός, το γεγονός ότι επιδιώκεται η τόνωση των προηγουμένων παραδόσεων και, αφετέρου, την πτώση των επιτοκίων. Κατά τη γνώμη του τμήματος, καμία νέα μείωση δεν δικαιολογείται για την περίοδο 1997/1998.

Η ΟΚΕ προτείνει επίσης σε ορισμένες περιπτώσεις να ορίζεται σε 15 % το όριο για την περιεκτικότητα σε στερεά υλικά των αποζημιούμενων καλλιεργειών λόγω των δυσμενέστερων κλιματολογικών συνθηκών στις χώρες της Βορείου Ευρώπης, αλλά και λόγω των ψυχρότερων συνθηκών αποθήκευσης στις χώρες αυτές.

5.3. Όσον αφορά το ρύζι, η ΟΚΕ θα ήθελε να επιστήσει την προσοχή των κοινοτικών οργάνων στη σοβαρή κρίση που παραλύει τον τομέα λόγω των σημαντικών εισαγωγών ρυζιού από τρίτες χώρες σε πολύ χαμηλές τιμές. Οι τιμές αγοράς της κοινοτικής παραγωγής ρυζιού μειώθηκαν κατά 30 % και παρόλα αυτά δεν είναι δυνατή η διάθεση της παραγωγής.

5.4. Εν αναμονή ενός ελέγχου της υφιστάμενης κοινής οργάνωσης της αγοράς ρυζιού, που θα πρέπει να καταστήσει δυνατή την εξασφάλιση της κοινοτικής παραγωγής με λογικές εγγυήσεις διάθεσης, η ΟΚΕ ζητεί να μη γίνει καμία μείωση των μηνιαίων αυξήσεων.

5.5. Το καθεστώς ρύθμισης του λίνου τροποποιήθηκε το 1996 με σκοπό τη βελτίωση της σταθερότητας της αγοράς και την καλύτερη αντιμετώπιση του θέματος των καλλιεργουμένων εκτάσεων. Η πρόταση για το 1997/1998, όσον αφορά την μείωση της βοήθειας που χορηγείται για το λίνο και τις ίνες κάνναβης, συνεπάγεται ότι η βοήθεια που δίδεται απευθείας στον καλλιεργητή θα παραμείνει αμετάβλητη. Η μείωση δικαιολογείται από το γεγονός ότι το ποσό της μείωσης υπερβαίνει ετησίως, τις δαπάνες που προορίζονται για την υποστήριξη της χρήσης της ίνας του λίνου. Η μείωση συνεπάγεται παρόλα αυτά τη στέρηση της βοήθειας που χορηγείται για την καλλιέργεια αυτή, βοήθεια η οποία θα έπρεπε να ωφελήσει το σύνολο του σχετικού τομέα και η οποία ωφέλησε την δραστηριότητα της καλλιέργειας έστω και εάν προορίστηκε για την πτυχή της δραστηριότητας που αφορά τη διάθεση στο εμπόριο.

Η ΟΚΕ διαφωνεί με τη μείωση που συνεπάγεται τη μείωση των ενίσχυσεων για τους νέους τομείς. Διαφωνεί επίσης με τη μείωση που προτείνει η Επιτροπή για τις ίνες κάνναβης διότι η αιτιολογία δεν είναι ορθή, επειδή οι καλλιέργειες αυτές γίνονται και σε άλλες περιοχές εκτός εκείνες του λίνου και, κατά συνέπεια, δεν υπάρχει αμοιβαία σχέση μεταξύ τους.

5.6. Η ΟΚΕ διαπιστώνει ότι η Επιτροπή προτείνει μία παράταση της εξαίρεσης που αφορά την Ισπανία, αλλά και την Πορτογαλία, σχετικά με τη δυνατότητα παραγωγής ορισμένων ειδικών προϊόντων στον αμπελοοινικό τομέα. Το πρόγραμμα εκρίζωσης των αμπελιών παρατάθηκε και η ΟΚΕ έχει συμφωνήσει με την πρόταση αυτή από παλαιότερα. Διερωτάται για ποιό λόγο αναβλήθηκε και πάλι η έκδοση της έκθεσης για το διοξείδιο του θείου στον οίνο, τον αφρώδη οίνο και τα λικέρ ().

5.7. Στη γνωμοδότησή της το 1996 για τις τιμές της προηγούμενης περιόδου εμπορίας, η ΟΚΕ αναφέρει τις δυσκολίες που γνωρίζει ο τομέας της καλλιέργειας του μεταξοσκώληκα, σημαντικότατος τομέας όσον αφορά την ποιότητα. Η ΟΚΕ επαναλαμβάνει την άποψή της ότι η βοήθεια που χορηγείται είναι ανεπαρκής. Η παραγωγή αυτή αποτελεί μία ενδιαφέρουσα εναλλακτική λύση για άλλους τομείς της γεωργίας και δημιουργεί ακόμη θέσεις απασχόλησης στη βιομηχανία. Η Επιτροπή καλείται εκ νέου να προτείνει λεπτομερή μέτρα όσον αφορά την εν λόγω παραγωγή.

5.8. Όσον αφορά το μοσχαρίσιο και το βόειο κρέας, οι ευρωπαίοι γεωργοί αντιμετωπίζουν πολύ σοβαρά προβλήματα λόγω της κρίσης της ΣΕΒ. Η πτώση της κατανάλωσης προκάλεσε μια εμφανέστατη ανισορροπία στην αγορά καθώς και την πτώση των τιμών. Η ΟΚΕ καλεί την Επιτροπή να λάβει νέα μέτρα προκειμένου να μετριασθούν για τους ενδιαφερόμενους οι συνέπειες της εν λόγω κατάστασης.

5.9. Στον τομέα του γάλακτος, η ΟΚΕ δεν έχει κανένα ιδιαίτερο ή διαφορετικό σχόλιο για την πρόταση της Επιτροπής. Εντούτοις, το τμήμα επιθυμεί να τονίσει τη σημασία της δήλωσης του Συμβουλίου, κατά τη συνεδρίαση της 28-30. 10. 1996, κυρίως την έκφραση της ανησυχίας του για τις αδυναμίες που υπάρχουν στην αγορά του γάλακτος και των γαλακτοκομικών προϊόντων εξαιτίας των οποίων πολλοί γαλακτοπαραγωγοί βρίσκονται υπό ισχυρή πίεση. Έτσι, το Συμβούλιο καλεί την Επιτροπή να καταστείλει κάθε νέα αδυναμία της αγοράς και να σταθεροποιήσει την ανάπτυξη του εισοδήματος των γαλακτοπαραγωγών.

6. Τελικά συμπεράσματα

- Οι μηνιαίες αυξήσεις στα πλαίσια του συστήματος παρέμβασης πρέπει να παραμείνουν στο σημερινό επίπεδο και να μην μειωθούν.

- Η ΟΚΕ απορρίπτει την πρόταση να αναληφθεί μια ανακατανομή εντός του γεωργικού τομέα ώστε τα μέτρα που συνδέονται με τις έκτακτες περιστάσεις λόγω της κρίσης της ΣΕΒ να χρηματοδοτηθούν με πόρους του Ταμείου Γεωργικών Εγγυήσεων.

- Η αιτιολογία που αποτελεί τη βάση της μείωσης των επιπέδων στον τομέα των καλλιεργειών λίνου και ινών κάνναβης δεν είναι βάσιμη και η μείωση αυτή απορρίπτεται.

- Εφιστάται η προσοχή στη σοβαρή κρίση που επικρατεί στον τομέα του ρυζιού και προτείνεται να παραμείνουν αμετάβλητες οι μηνιαίες αυξήσεις.

- Πρέπει να μελετηθούν οι επιδράσεις της σημερινής και των μελλοντικών δεσμών τιμών στις τιμές καταναλωτή, την ποιότητα των τροφίμων, την υγεία, το περιβάλλον και τις αγροτικές περιοχές.

- Πρέπει να μελετηθούν οι συνέπειες της εξέλιξης του εισοδήματος καθώς και οι μελλοντικές επιπτώσεις της πρότασης στον τομέα της απασχόλησης.

- Το τμήμα επιδοκιμάζει τη μελλοντική έκδοση εγγράφων για τους διάφορους τομείς της γεωργίας, τα οποία η Επιτροπή ανήγγειλε για το 1997. Το τμήμα υποθέτει ότι θα ζητηθεί η γνώμη της ΟΚΕ και ότι θα εκφέρει τις απόψεις του σε προσεχείς γνωμοδοτήσεις.

Βρυξέλλες, 29 Μαΐου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 101 της 27. 3. 1997, σ. 1-25.

() ΕΕ C 204 της 15. 7. 1996, σ. 57.

() ΕΕ C 295 της 7. 10. 1996, σ. 78.

() ΕΕ αριθ. C 313 της 30. 11. 1992, σ. 25.

() ΕΕ αριθ. C 40 της 17. 2. 1992, σ. 63 σημείο 6.6.4.

() ΕΕ C 133 της 28. 4. 1997.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες απορρίφθηκαν κατά τη διάρκεια των συζητήσεων.

Μετά το σημείο 3.6 να προστεθεί ένα νέο σημείο 3.7

«Η τιμή των δημητριακών στην παγκόσμια αγορά είναι εδώ και ορισμένο χρονικό διάστημα τόσο υψηλή που τείνει να υπερβεί την ανώτατη τιμή στην ΕΕ. Στη περίπτωση αυτή θα έπρεπε να επιβληθούν εξαγωγικοί δασμοί στα προϊόντα αυτά ώστε να μην είναι συμφερότερη η εξαγωγή από την πώλησή τους στην αγορά της ΕΕ. Τότε η τιμή παρέμβασης θα καταστεί σχετικά ασύμφορη. Συνεπώς, πρέπει τώρα να εξεταστεί το θέμα της κατάργησης της ενίσχυσης στις εξαγωγές δημητριακών και της ελεύθερης διακύμανσης των τιμών. Ωστόσο, χρειάζεται ένας εισαγωγικός δασμός που να έχει σχέση με το κόστος παραγωγής και να αποτρέπει τις εισαγωγές δημητριακών στην αγορά της ΕΕ σε ιδιαίτερα χαμηλές τιμές.

Αυτό ενδέχεται να έχει βραχυπρόθεσμα ως αποτέλεσμα μια ορισμένη αύξηση των τιμών των δημητριακών. Μακροπρόθεσμα, η προσαρμογή των αγοραίων τιμών και ποσοτήτων θα έχει ως αποτέλεσμα την εξοικονόμηση μεγάλων χρηματικών ποσών στον προϋπολογισμό της ΕΕ το μεγαλύτερο μέρος των οποίων δεν θα ελάμβαναν οι παραγωγοί δημητριακών, αλλά οι έμποροι, οι ιδιοκτήτες αποθηκών και άλλοι μεσάζοντες.»

Αιτιολογία

Είναι επιτακτικά αναγκαίο να αξιοποιηθεί η παρούσα ευκαιρία ώστε να προωθηθεί περαιτέρω η απαραίτητη μεταρρύθμιση της γεωργικής πολιτικής.

Αποτέλεσμα της ψηφοφορίας

Ψήφοι υπέρ 27, ψήφοι κατά 53, αποχές 7.

Σημεία 4.1-4.5

Να διαγραφούν και να αντικατασταθούν από τα εξής:

«Η ΟΚΕ υποστηρίζει τα κύρια στοιχεία της δέσμης τιμών που πρέτεινε η Επιτροπή ιδιαίτερα για τη στήριξη άλλων τομέων μέσω της μειώσεως των αντισταθμίσεων των σιτηρών. Σημειώνει ότι ο τομέας αυτός είχε τύχει υπερβολικών αντισταθμίσεων κατά τα τελευταία χρόνια και ότι οι γεωργικές δαπάνες δεν πρέπει να αυξηθούν.»

Αποτέλεσμα της ψηφοφορίας

Ψήφοι υπέρ 31, ψήφοι κατά 60, αποχές 9.

Να προστεθεί νέο σημείο 4.7

«Η ΟΚΕ εκφράζει την επιθυμία να προβεί η Επιτροπή, μαζί με τα κράτη μέλη σε αποτίμηση των διοικητικών εξόδων της ΚΓΠ τόσο σε εθνικό όσο και σε κοινοτικό επίπεδο.»

Αποτέλεσμα της ψηφοφορίας

Ψήφοι υπέρ 32, ψήφοι κατά 48, αποχές 9.

Σημείο 5.1

Διαγράφεται και αντικαθίσταται ως εξής:

«Η πρόταση περί μείωσης των αντισταθμιστικών πληρωμών και εκείνων για την απόσυρση εκτάσεων όσον αφορά τα δημητριακά και τους ελαιούχους σπόρους είναι πολύ αυστηρή και χρειάζεται επανεξέταση. Ενόψει της ανάγκης όπως οι ευρωπαίοι γεωργοί είναι σε θέση να εξάγουν και του γεγονότος ότι ένας περαιτέρω γύρος διαπραγματεύσεων για ελευθέρωση των εμπορικών συναλλαγών θα γίνει στο 1998, οποιεσδήποτε μειώσεις επιβάλλεται να αφορούν την τιμή και τις πληρωμές για απόσυρση μάλλον παρά αντισταθμιστικές πληρωμές που είναι ασφαλέστερες επειδή είναι κατάλληλες για το "Green Box". Επιπλέον παρόμοια στάση θα διατηρήσει καλύτερη ισορροπία μεταξύ των διαφόρων παραγωγών και περιφερειών.»

Αιτιολογία

Αυτονόητη. - Βλέπε επιπλέον τροπολογία 1.

Αποτέλεσμα της ψηφοφορίας

Ψήφοι υπέρ 24, ψήφοι κατά 60, αποχές 14.